Torben Møller Nielsen er skoleleder på Lille Næstved Skole og vil pr. 1. august også være skoleleder på Karrebæk Skole. Han forsikrer, at der efter sommerferien vil være 0.-6. klasse på Karrebæk Skole. Foto: Kim Rasmussen

Send til din ven. X Artiklen: Borgmester villig til at bruge en halv million på tre elever Modtagerens email * : Din e-mail * : Dit navn * : Evt. kommentar: *) skal udfyldes.

Borgmester villig til at bruge en halv million på tre elever

Næstved - 07. april 2016 kl. 09:30 Af Mia Than West Kontakt redaktionen: sndk@sn.dk

Selv om der på nuværende tidspunkt blot er indskrevet tre elever til 0. klasse på Karrebæk Skole, bliver der oprettet en 0. klasse efter sommerferien.

Det forsikrer nuværende skoleleder på Lille Næstved Skole, Torben Møller Nielsen, der fra 1. august også skal være skoleleder på Karrebæk Skole, Hyllinge Skole og Borup Ris Skolen.

- Vi har ikke omstødt byrådets beslutning om at bevare 0. klasse på Karrebæk Skole. Vi planlægger som hidtil, og der vil stadig være 0.-6. klasse, siger Torben Møller Nielsen.

Han fortæller, at de tre elever netop er startet i førskole på Lille Næstved Skole sammen med de kommende 0. klasser, der skal starte der. Planen er, at de tre elever skal tilbage til Karrebæk Skole efter sommerferien.

- Det er det, vi arbejder ud fra. Det er et ønske fra forældrenes side, at man slår de to førskolegrupper sammen. Det giver meget god mening, siger han til avisen.

Helt absurd

Det koster Næstved Kommune 538.000 kroner at oprette en 0. klasse. Alligevel er borgmester i Næstved, Carsten Rasmussen (S), villig til at bruge over en halv million på at etablere en 0. klasse på Karrebæk Skole, selv om der på nuværende tidspunkt blot er skrevet tre elever op til skolestart.

- Ja, det er jeg som udgangspunkt. Der skal være 0.-6. klasse på Karrebæk Skole, for ellers mister vi et klassetrin, og så vil der hele tiden mangle et spor, siger Carsten Rasmussen, der mener, at det fortsat skal være attraktivt for børnefamilier at flytte til området.

- Vi har i byrådet valgt at bevare alle matrikler, og det koster lidt mere. For mig er det vigtigt at sende det signal, at der skal være 0.-6. klasse. Så får de børn bare lidt mere plads og mere ro, konstaterer borgmesteren.

Den radikale byrådspolitiker Lars Hoppe Søe er forarget.

- Det er simpelthen ressourcespild ud over alle grænser. Det er helt absurd, siger han.